اتیوپی‌نین باشکندی آددیس آبابا‌دان کنیانین باشکندی نایروبی‌یه گئدرکن 157 یولجوله آددیس آبابایا 60 کیلومتر اوزاق‌لیق‌داکی بیشوفتو قصبه‌سینده دوشن اتیوپی هاوا یول‌لارینا عایید یولجو اوچاغی‌نین قاراقوتوسو تاپیلدی.
هاوا یولو مسئوللاری، کوکپیتده یئرلشن سی یازما جیهازی‌نین و اوچوش معلومات قئیدیاتی جیهازی‌نین ضرر گؤرمه‌دن فاجیعه ساحه‌سین‌دن قورتاریلدیغینی سؤیله‌دی.
اوچاغین دوشمه‌سی نتیجه‌سینده 157 نفرین اؤلمه‌سی‌نین آردیندان اولکه‌ده بیر گونلوک میللی ماتم اعلان ائدیلیب.
بیرلشمیش میللت‌لردن (بمت) بیلدیریب‌لر کی، اوچاقدا اولان بمت-نین 19 امکداشی‌نین اؤلدوغو قئید ائدیلیب.
اوچاقداکی 150 یولجونون 35 اؤلکه‌دن اولدوغو بیلدیریلیب. اوچاقدا 32 کنیا و 9 اتیوپی وطنداشی‌نین یانیندا، 18 کانادا، 8 چین، 8 آمریکا، 8 ایتالیا، 7 فرانسا، 7 اینگیلتره، 6 میصر، 5 آلمان، 4 هیندیستان، 4 اسلوواکی، 3 اتریش، 3 روسیا، 3 سوئد، 2 ایسرائیل، 2 مراکش، 2 لهستان، 2 ایسپانیا، 1 بلژیک، 1 جیبوتی، 1-جی ایندونزی، 1 ایرلند، 1 موزامبیک، 1 نپال، 1 نیجریه، 1 نوروژ، 1 رواندا، 1 سعودی عربیستانی، 1 صربیستان، 1 سوما‌لی، 1 سودان، 1 توقو، 1 اوگان‌دا، 1 یمن وطنداشی و بمت-نین پاسپورتو داشییان یولجو وار ایدی.
بونونلا برابر اوچاغینین 7 نفرلیک اکیبی‌نین هانسی اؤلکه‌دن اولدوغو هله آچیقلانمادی.
زیمبابوه دولت باشقانی امرسون مانگاگوا، سوسیال مئدیا حسابین‌دان آپاردیغی پایلاشیمدا، "دوشونجه‌لریمیز بو فاجیعه‌دن تأثیرلنن آفریقا‌لی قارداش‌لاریمیزلا." ایفاده‌لرینی ایستیفاده ائتدی.
جنوبی آفریقا پرزیدنتی سیریل رامافوسا، اوچاق فاجیعه‌سینده هلاک اولان‌لارین عائله‌لرینه و یاخین‌لارینا باش ساغ‌لیغی وئره‌رک، فاجیعه‌یه گؤره بؤیوک اوزونتو دویدوق‌لارینی ایفاده ائدیب.
رواندا پرزیدنتی پاول کاگامه و اوگاندا پرزیدنتی یووری موسونی، حادثه ایله باغلی تسلیت مساژلاری گؤندریب.
سوما‌لی خاریجی ایشلر ناظیرلیگین‌دن ائدیلن آچیقلامادا، بو فاجیعه‌نین، سوما‌لی داخیل بیر چوخ اؤلکه‌نی درین‌دن تأثیر ائتدیگی بیلدیریلیب.
آمریکانین کئچمیش پرزیدنتی باراک اوباما سوسیال مئدیا حسابین‌دان آپاردیغی پایلاشیمدا، اتیوپی‌ده عمله گلن اوچاق فاجیعه‌سی قوربان‌لاری‌نین یاخین‌لارینا باش ساغ‌لیغی وئریب.
اتیوپی هاوا یول‌لاری، قالخیشدان 6 دقیقه سونرا دوشن اوچاقدا 150 یولجو و 7 نفرلیک اکیب اولدوغونو، فاجیعه‌نین آددیس آبابانین 50 کیلومتر جنوبوندا دبره زیت یاخینلیغیندا میدانا گلدیگینی بیلدیرمیشدی.
اتیوپی هاوا یول‌لاری‌نین اوست رهبری توولد گبرماریام، پیلوتون یاردیم چاغیریشی ائتدیگینی و آددیس آبابایا قاییدیش اوچون ایجازه ایستدیگینی، پیلوتا چئوریل ایجازه‌نین وئریلدیگینی سؤیلمیشدی. گبرماریام، فاجیعه ایله باغلی سوروشدورمانین اولوسلار آراسی ایستاندارد‌لارا اویغون اولا‌راق آپاریلدیغینی بیلدیرمیشدی.
اتیوپی باش ناظیری آبی احمد فاجیعه‌ده و کنیا دولت باشقانی اوهورو کنیاتا، هلاک اولان‌لارین عائله‌لرینه باش ساغلیغی وئرمیشدی.
بوئینگ  MAX 8-737 تیپ‌لی اوچاغین دوشمه سببی هله بیلینمیر.
دولته عائید اتیوپی هاوا یول‌لاری‌نین، آفریقادا ان یاخشی هاواجیلیق شیرکت‌لرین‌دن بیری اولدوغو ایفاده ائدیلیر.
اتیوپی هاوا یول‌لاری‌نین، بوئینگ MAX 8-737 اوچاغی 15 نوامبر 2018ده بوئینگ فیرماسین‌دان تسلیم آلدیغی ایفاده ائدیلمیشدی.
